**UTFYLLING AV KULTURRÅDETS SØKNADSKJEMA**

HATS anbefaler alle våre medlemsgrupper til å søke Kulturrådets støtteordning for amatørteaterprosjekter som tematiserer *utenforskap*

Denne støtteordningen er en enkeltutlysning som kunne gjelder i 2019. Den er knyttet til temaet som Kulturrådet hadde på plakaten på sin årskonferanse –nemlig *utenforskap.*

Med denne ordningen vil Kulturrådet at amatørteaterfeltet skal lage prosjekter som speiler og uttrykker virkeligheten for ulike deler av befolkningen, og som spesielt gir en stemme til grupper og individer som ikke opplever å bli hørt.

Uttrykket *utenforskap* kan tolkes på flere måter. Det kan være opplevelsen av utenforskap ved å mangle eller savne sosiale relasjoner (psykologisk) eller å mangle sosiale koblinger i samfunnet (sosiologisk)

Dere kan søkes om tilskudd inntil 100 000 kroner totalt, til et amatørteaterprosjekt som favner om temaet. Det kan søkes tilskudd til:

**1. Kostyme/maske:** maks 20 000 kroner

**2. Scenografi og rekvisitter:** maks 30 000 kroner

**3. Lokaler:** maks 30 000 kroner

**4. Teknisk utstyr:** maks 40 000 kroner

**5. Bistand fra profesjonelle aktører:** Honorar til ekstern profesjonell teaterinstruktør, dramatiker, koreograf, musiker, skuespiller, scenograf, lys- og lydtekniker, dramaturg og lignende, maks 100 000 kroner.

For å være en aktuell søker må gruppen/laget drive med frivillig aktivitet. Med frivillig og amatør mener Kulturrådet at man ikke jobber for lønn.

Dere får dessverre ikke penger hvis:

Aktiviteten ikke berører temaet *Utenforskap*

Aktiviteter i regi av en statlig eller kommunal virksomhet

Aktiviteter som inngår i studie- og undervisningstiltak

Aktiviteter som har som formål å generere økonomisk overskudd

Aktiviteter som gir økonomiske fordeler for nær familie

Aktiviteter utenfor Norge

Dekning av underskudd

Driftskostnader

Kulturrådet gir heller ikke støtte til tiltak som er satt i gang før søknad om støtte er innsendt.

Både privatpersoner og organisasjoner innen frivillig amatørteater kan søke.

**SØKNADEN FYLLES UT ELEKTRONISK PÅ NETT.**

Før du begynne på det elektroniske søknadsskjemaet, er det lurt (men ikke et must) å ha dette klart:

* Oversikt over hvor mye dere skal søke, og hva dere tenker å bruke pengene på.
* CV-en til den profesjonelle utøveren dere vil leie inn (kun hvis dere skal gjøre det)
* Intensjonsavtale med den profesjonelle utøveren (kun hvis dere skal gjøre det)

**HVORFOR MÅ JEG HA CV OG INTENSJONSAVTALE HVIS VI SKAL LEIE INN EN INSTRUKTØR?**

Og legge CV og intensjonsavtale som vedlegg til søknaden gjelder KUN hvis gruppa har bestemt seg for å engasjere en profesjonell medhjelper som skal lønnes for arbeidet. Kulturrådet trenger å vite to ting- at personen faktisk ER profesjonell (derfor CV) og at dere faktisk har engasjert denne personen, og ikke bare har en plan om å gjøre det (derfor intensjonsavtale)

En intensjonsavtale er en skriftlig avtale mellom gruppen og den profesjonelle aktøren, der det står at dere har en intensjon om å samarbeide hvis gruppen får finansiering. Dokumentet kan dere enkelt lage selv i word. I tillegg må dokumentet inneholde dato og være signert av begge to.

Hvis du ikke har disse dokumentene for hånd kan du fortsatt begynne å fylle ut skjemaet. Du må bare huske å lagre skjemaet, slik at du kan finne det igjen og fylle det ut senere.

**UNDER FØLGER EN STEG-FOR-STEG OPPSKRIFT PÅ HVORDAN DU GÅR FREM NÅR DU SKAL FYLLE UT OG SENDE INN EN SØKNAD.**

Først av alt: Ikke alle nettlesere fungerer like godt med Altinn. Det anbefales at du bruker **Interenet Explorer** eller **safari** for å unngå irriterende feil og problemer underveis.

Gå til denne lenken: <https://www.kulturradet.no/stotteordning/-/vis/amatorteaterprosjekter-om-utenforskap>

Trykk -> søknadsskjema -> gå til søknadsskjema

Logg deg inn via Altinn.

Du kommer da rett inn i skjemaet, på det som heter FORSIDEN. Et godt tips er å lese det som står der. Forsiden gir nyttig informasjon om utfylling av skjemaet, for eksempel:

*Tidsavbrudd - husk å lagre*

*Etter inaktivitet i ca. 20 minutter logges du ut av skjemaet. Pass på å lagre med jevne mellomrom for å unngå å miste data.*

*Lagre skjemaet*

*Skjemaet lagres ved at du bytter mellom sidene i skjemaet (bruk knappene forrige/neste eller et av menyvalgene som du finner til venstre i bildet)..*

*Du kan når som helst hente frem fra din innboks i Altinn et skjema som er under arbeid for å fortsette arbeidet med det.*

Hvis du trenger det underveis, kommer du deg lett tilbake til forsiden ved å velge det øverste menyvalget i lista til venstre i skjermbildet.

Trykk -> NESTE

Kryss av for om du søker som en privatperson eller organisasjon.

Trykk -> NESTE

Fyll inn hvem som er kontaktperson for søknaden. Er den som søker, og kontaktpersonen for gruppen, samme person? Det er det Kulturrådet trenger å vite. Hvis det er samme, kan du trykke Kopier kontaktinformasjon

Trykk -> NESTE

Det listes først opp tre spørsmål som du MÅ kunne svare ja på for å søke denne ordningen. Hvis du kan det -> Svar JA på alle

I feltet ”Amatørteatergruppens navn” skriver du inn navnet på gruppen.

I feltet ”Prosjekt og Årstall” skriver du inn tittelen på prosjektet og årstallet for gjennomføring, for eksempel **Den siste nordlendingen, 2019.**

Hvis du søker for flere prosjekter med ulik tittel, skriver du antall prosjekter og ikke navnene på alle sammen, for eksempel **3 forestillinger 2019.**

I feltet ”sammendrag av prosjektet” skriver du en kort tekst om hva, hvem, hvor. Hva skal settes opp? Hvem skal gjøre det? Hvor skal det gjøres?

Husk at teksten du skriver her vil offentliggjøres på Kulturrådets nettsider, det vil altså være mulig for alle å lese det. Derfor må man vurdere med skjønn og tenke gjennom hva dere skriver. Skal man virkelig skrive at man skal kritisere ordføreren?

Tekstfeltene har en begrensning på hvor mange tegn du kan fylle inn. I tekstfeltet skal det fylles inn inntil 500 tegn. Når kulturrådet sier 500 tegn, er det tegn med mellomrom. Det er veldig lite. Her er et eksempel på hvor mye 500 tegn med mellomrom er:

Teaterforestillingen ”Over brua” er skrevet og utviklet av Tromsø Teaterlag, og skal settes opp i Tromsø høsten 2020. Forestillingen belyser det dårlige kulturtilbudet til barn og unge utenfor sentrumssonen, det som teaterlaget mener er en dårlige distriktssatsing, og at det i ytterste konsekvens kan fører til forskjellsbehandling og sosiale ulikheter blant barn og unge. Tromsø teaterlag har gjennom 8 år iscenesatt forestillinger, der utfordringer fra nærmiljø, by og bygd danner bakteppe for handlingen.

Mens du skriver må du klikke utenfor tekstfeltet for at telleren skal oppdateres og vise deg hvor mange tegn du har igjen å bruke.

Under tekstfeltet står det et lite tall. Hvis det står for eksempel *- 35 tegn igjen*, betyr det at du har skrevet for mye, og må slette 35 tegn for at teksten skal bli godkjent i skjemaet.

Det kan lønne seg å kladde i word, for så å lime teksten inn i feltet.

I skjemaet blir all teksten uformatert. Det vil si at det er liten vits i og pynte teksten med kursiv, utheving, ulike skriftstørrelser eller andre ting hvis du kladder i word. Her er et eksempel:

Nr. 1) dette er et kjempegodt *eksempel*!

vil bli seende ut som dette i skjemaet:

Nr. 1) dette er et kjempegodt eksempel!

I feltet ”Beskrivelse av prosjektet” må du fortelle på hvilken måte akkurat dette prosjektet tematiserer utenforskap. Handler det om å være funksjonshemmet i en liten kommune uten spesiell tilrettelegging, om å være ung asylsøker? Om ønske å være spesiell og utenfor ”det normale”? Om å ha andre politiske ideer enn det som er rådene? Om å tilhøre en minoritet? Om å slite psykisk og ikke klare å gå på jobb? Å være eneste homofile på ishockeylaget?

Det skal beskrives på 1500 tegn. Her er et eksempel på hvor mye det er:

I Forestillingen ”Over brua” møter vi bestevennene Truls og Zara på 17 år som bor på bygda. Truls og familien hans flytter- over brua- inn til byen, mens Zara blir boende. Truls begynner å spille slagverk på Kulturskolen, er en ivrig bruker av ungdomshuset og engasjerer seg i Studentteatret, mens Zara på sin side, dras inn i stadig mer kjedsomhet og lediggang, i et tettsted som allerede sliter med avhopping fra Videregående og rus blant de unge som bor der. Når de møtes forteller Truls ivrig om alt han opplever. Zara synes det er rart å høre han prate om kunst. Hun forstår det ikke, hun føler seg dum, og hun opplever at avstanden mellom dem øker for hver gang de treffes. Hun drømmer om å flytte til byen å studere, men familien hennes er yrkesfast i bygda, og har ikke råd til å betale for hybel til henne i byen. Zara er ensom og usikker, noe som gjør henne lett å verve for en gruppering i bygda som driver med småkriminalitet. Når det går opp for Truls at Zara er begynt å henge med dem, prøver han alt han kan å snakke henne vekk fra det, men Zara vil ikke høre. Hun trives sammen med sine nye ”venner”. Til slutt organiserer Truls at studentteatret skal ha sin nye premiere i bygda, og han sørger for at Zara får en viktig rolle som arrangør for det hele. ”Over brua” handler om den klassiske kampen mellom det gode og det vonde, om urettferdige sosiale skillelinjer, og om hvor lett det er for ekstreme og kriminelle miljøer og verve unge mennesker som ikke finner tilværelsen meningsfull lenger.

I feltet ”Utfyllende opplysninger” skal dere gi en beskrivelse av hva gruppen eller revylaget vanligvis gjør. Hvilke revyer dere gjennomfører, hvor mange i året, hvem er dere osv. Man må også legge ved fult navn og alder på alle i gruppen. Hvis det er veldig mange personer kan man lage en liste i word og legge som vedlegg til søknaden.

Her er et eksempel på en tekst på 1500 tegn:

Tromsø Teaterlag har skrevet og produsert forestillinger hver høst siden 2011. Forestillingen skrives på vårparten og begynnes å øves inn etter sommerferien. Vi spiller tre forestillinger over en helg, og har til sammen rundt 200 publikummere hvert år. Tromsø Teaterlag har gjort det til sitt spesialfelt og skrive teater som skal gå i strupen på politiske og kommunale systemer som vi mener medvirker til å ekskludere enkelte grupper i samfunnet. Vi har tidligere satt opp seks forestillinger, i tema som blant annet dårlig tilbud for asylsøkere og mangelfull håndtering av mobbing i skolen. Vi har sett at det trengs en utenforstående stemme som med glimt i øyet kan peke på behandlingen av innbyggerne i byen, og vi bruker teatrets verktøykasse for å få frem en politisk mening. Anmelder Trond Vidar Munck skrev i sin anmeldelse av forestillingen ”Mobb!” fra 2016 ”Tromsø Teaterlag viser muskler og kampvilje (…) fantastisk ensemblespill og lure sceniske løsninger gjør Mobb! Til en helproff teateropplevelse”. Laget arrangerer i tillegg årlige kurs i skuespillerteknikk og scenetekst, både for egne medlemmer og eksterne interessenter. Vår faste samarbeidspartner er Tromsø Kulturhus, der vi har vist alle våre forestillinger. Tromsø Teaterlag består av Åge Henriksen (29) Anna Fiskum (26) Lars Bø (32), Ingmar Levin (37), Frida Davidsen (30) Øyvind Nesse (30) og Trude Mørk (29) i tillegg til en rekke andre personer som bidrar til det scenografiske og praktiske rundt gjennomføring av forestillingen.

I feltet ”Nedslags-/ gjennomføringssted” må dere fylle inn hvilket fylke dere skal vise forestillingen i. Det kan legges til flere fylker hvis dere er så heldige at den skal spilles flere steder.

I feltene ”Prosjektperiode” fyller dere inn datoen dere starter, og datoen dere skal avslutter prosjektet. Sluttdatoen kan være samme dato som siste forestilling, eller datoen dere holder avslutningsfest. Dere trenger ikke medberegne tid til etterarbeid. Kulturrådet vet at etterarbeid tar tid, derfor må man levere regnskap først 3 måneder etter den datoene du setter inn i skjemaet.

Trykk -> NESTE

Nå skal du fylle ut budsjett.

Budsjettet i dette skjemaet har 5 kategorier

* Kostyme
* Scenografi og rekvisitter
* Lokaler
* Teknisk utstyr
* Profesjonell aktør

Hvis du trykker på de små spørsmålstegnene på siden av kommentarfeltet vil du få opp mer info om hva Kulturrådet mener med de ulike kategoriene. Her er det som står:

*Kostyme*

*Leie eller kjøp av kostyme eller materialer til å lage egne kostymer. Inkluderer maske, sminke og lignende. Taket for kategorien er satt til 20 000.*

*Scenografi og rekvisitter*

*Leie eller kjøp av scenografi og rekvisitter, eller materialer til å lage egne scenografiske elementer. Taket for kategorien er satt til kr 30 000.*

*Leie av lokale*

*Leie av lokale til prøver og fremføring. Taket for kategorien er satt til kr 30 000.*

*Leie av utstyr*

*Leie av teknisk utstyr i forbindelse med en fremføring. Gjelder utstyr som lyd- og lysutstyr, røykmaskin, projektor og lignende. Taket for kategorien er satt til kr 40 000.*

*Profesjonell aktør*

*Honorar til ekstern profesjonell bistand fra for eksempel teaterinstruktør, dramatiker, koreograf, musiker, skuespiller, scenograf, lys- og lydtekniker, dramaturg og lignende.*

*Taket for kategorien er satt til kr 100 000. NB! Vedkommende kan ikke være en fast deltaker i gruppen eller i nær familie med deltakere i gruppen.*

Hvis du gjør noe feil mens du fyller ut budsjettet – ingen fare - feltet blir markert rødt og det vil komme opp en feilmelding som beskriver hva du må gjøre.

Her er et eksempel på et utfylt budsjett

|  |  |  |
| --- | --- | --- |
| Kostyme | 8000 | Innkjøp/lån/leie av 31 kostymer |
| Scenografi og rekvisitter | 27000 | Materialer til snekring av kulisser og møbler |
| Lokaler | 30000 | Leie Lillescenen på Kulturhuset |
| Teknisk utstyr | 0 | Teknisk utstyr er inkludert i leien |
| Profesjonell aktør | 35000 | Tine Meyer, profesjonell regi, fem uker |
| Total søknadssum | 100000 |  |

Ferdigstilt/ låst budsjett -> hak av

Trykk -> NESTE

Nå skal du laste opp vedlegg. Det gjør du i det gule feltet som heter "Oversikt - skjema og vedlegg" opp til venstre på skjermen.

Når du kommer inn ser du at det ligger et dokument der allerede, det er søknaden din (den du hoder på å fylle ut) Den skal du altså ikke gjøre noe med. Men det kan være godt å vite at du når som helst i prosessen kan gå hit og se en PDF av søknaden. Klikk bare på lenken ‘Utskriftsversjon (pdf)'.

Trykk filvedlegg -> vedleggstype -> Avtale -> last opp fil -> (velg dokument på PCen din) -> last opp

Gjør det samme på nytt, men last opp CV.

Kontroller skjemaene ved å trykke - > KONTROLLER ALLE

Når du er ferdig trykker du ->HOVEDSKJEMA oppe til venstre, og kommer tilbake til FORSIDEN.

Trykk -> VILKÅR (nederst på lista til venstre)

Her må du bekrefte at du er innforstått med fire punkter/forutsettinger for at du skal kunne sende inn søknaden. Hak av på alle.

Trykk -> KONTROLLER SKJEMA

Hvis alt er bra kan du gå videre til innsending, hvis det komme opp en feilmelding er det noe du må rette opp før du kan sende inn. En klassisk feilmelding kan være at du har for mange tegn i et tekstfelt, eller at du har sneket inn en bokstav i et felt der det bare skal stå tall.

Når søknaden er sendt inn kan den ikke endres. Derfor er det lurt å se søknaden i utskriftversjon i PDF og korrekturlese teksten før den sendes. Hvis det er helt krise, og gruppa er nødt for å legge inn en endring i skjemaet, er den eneste måten å sende inn en ny søknad, og be Kulturrådet trekke den første søknaden dere sendte inn. Ta i så fall kontakt på: [support@kulturradet.no](mailto:support@kulturradet.no)

Du kan også bruke denne adressen hvis du underveis står fast eller trenger mer hjelp til utfylling. Brukerstøtten hos Kulturrådet er flinke og hyggelige folk, hvis jobb er å hjelpe.

Når skjemaet er sendt inn får du en kvittering på at det er sendt inn, og en kopi av søknaden vil legge seg under 'arkiv' i 'innboks' i Altinn.

Hvis du fremdeles føler deg rådvill, eller vil lese mer om søknadsprosessen finner du gode tips på nettsidene til Kulturrådet: <http://www.kulturradet.no/tips-til-sokere>

Hvis laget mottar tilskudd er det viktig å vite at en betingelse for tilskuddet er at det skal gjøres kjent at prosjektet er støttet av Kulturrådet. Det gjæres gjennom å bruke Kulturrådets logo på markedsføringsmateriell som flyer, plakat og i program. Logoen kan enkelt lastes ned fra Kulturrådets nettsider.

LYKKE TIL!

Hilsen HATS